Paraguái rembiapotee

Tetã Paraguái rembiapotee ha remiporã oguereko mbaꞌeteéva oúva guarani rembiapógua ha ehpañaguakuéra mbaꞌe. Péicha ojereko "ñanduti" (tela de araña), ojeguereko "inimbo apopyrégui" (tejido a mano) ojejapóva Ituápe, ha ojeguereko Jataity ojejapóva inimbógui poyvi ojeguakapáva, yvoty raꞌanga, ovecha raguégui ojejapo ahoja ikuáva mbytépe 60 listaparaꞌi. Táva Piribebuy techapyrãme, upépe ojejapo kyha, kuꞌa jopyha, oĩ tembiapo poyvígui, kagua ha kuguaka yvotýgui.

Ñaiꞌũavyky (cerámica) oĩ heta Itápe ha Tovatĩme. Ko kuaapy ou sy ha túvagui ha jarýigui, ára ha ára ojejapo kambuchi, ñaꞌẽ, kagua ha yvoty ryru ijeguakapáva.

Ao poꞌi ojejapo tetãvore Guaira táva Jataitýpe ojejapo koꞌág̃a peve avei. Umi yma aporeko aopyaha mandyjúgui ojejapóva pópe ha ko ára peve ojejapóva mbaꞌapo guasu, heta ary guive aopoꞌígui ojejapo kamisa ha sái. Enkaheju ojejapo Ytayguápe. Paraguáipe okaraháre oñemoĩ ojapo kuña paraguái ojejoguágui ñandu renimbóme ojeꞌe chupe "ñanduti". Yma ndaje ojejapóvaꞌekue saꞌy morotĩguinte, koꞌág̃akatu ojejapo heta saꞌýgui. Karapegua ha San Miguel-pe ojejapo ahoja iporãmbajepéva. Karapeguápe ojejapo mandyju poguasúgui poyvi, ha San Miguel-pe, ovecha raguégui vichu. Ahoja ikuáva mbytépe ojejapo Pirĩvevúipe, ojejapo poyvi poꞌígui ojejapo inimbo hũ ha morotĩgui. Ko árape ojejapo heta saꞌýgui.

Mbaꞌeapo jegua táva Lúkepe ojejapo ko tembiapo yma guive kuarepotitĩ ha kurepotijúgui, péicha ojejapo namichãi, mboꞌy, rosario de coral ha kuãirũ de 7 ramales, avei kuarepotitĩgui ojejapo pyteha.

Ajaka: (cestería). Ko temiporã ou teꞌyikuéragui umi oikóva Kaꞌaguasúpe. Ojejapo takuarembógui ha guembepi. Heta mbaꞌe oĩ ajaka, akãngao, pejuha.

Temiporã vakapígui ojejapo tetãvore Misiónepe, táva Ypakarai, ha táva Atyra. Ojejapo umi vakapi pyrague piru omoĩ hag̃ua ovetã – okẽ ha kastre, apyka ojejapo taguégui. Tupa, voko, arreador, tukumbo, tejuruguái mborevi, rebenque ha guacha ikatu ojejapo.

 Ñaiꞌũjyrenda ha tovatĩjy (alfarería y cerámica) - Ita, Aregua, Jaguarõ, Tovatĩ.
 Ovecha rague – Karepegua, San Miguel;
 Ao poꞌi – Jataity , Mbokajaty.
 Kambuchi – Ita, Tovatĩ
 Ajaka – Jaguaran, Lúke, Limpio.
 Ahoja – Misióneh.
 Vakapi – Ypacarai, Atyra, Lúke, Itagua.
 Vichu – San Miguel, Misióneh.
 Mbaraka – Lúke, Kapiꞌatã.
 Inimbo – Itagua, Pirĩvevúi.
 Karandaꞌy – Limpio.
 Ñanduti – Itagua, Garambare, Aregua.

Ñemohenda:Paraguái